Baba Mienke se ma ook in hospitaal opgeneemVerna Mulder. Foto: Facebook. Die Mulder-gesin, van wie een jaar oue Mienke Mulder tans in die waakeenheid van ŉ Gautengse hospitaal lê, is Vrydag deur nóg ŉ tragedie geruk. Ryno Mulder, Mienke se pa, het op Facebook geskryf sy vrou, Verna (Mienke se ma), het Vrydagmiddag ŉ hartstilstand ondervind. “Vrydag 23 Februarie, ek is dankbaar vir nog ŉ dag en soveel meer, soos enige Vrydag pomp die opgewondenheid om huiswaarts te keer in my, die 300 km kan nie vinnig genoeg verby kom nie. Aangekom tel ek die kids op en gesels liefs met Verna oor aandete en beplanning oordat sy nog by Mienke is by die hospitaal. Slegs 4 minute nadat ek met haar gesels het, kry ek ŉ oproep dat ek baie dringend by die hospitaal moet uitkom, want Verna se hart het gaan staan en hulle is besig met CPR. Ek kan my ore nie glo nie want ek het letterlik nou net met haar gesels.” [sic] Ryno het Saterdagoggend aan Maroela Media vertel dat dit “nie goed gaan” met Verna nie. “Ek is nou op pad na die hospitaal. Ek het vanoggend met haar gepraat en sy het vir my gesê sy voel nie lekker nie.” Mienke word tans in dieselfde hospitaal vir verskeie kwale behandel. Ryno verduidelik dat hulle vir Mienke voeding gee deur ŉ drup in haar nek omdat sy elke keer opbring wanneer sy iets eet. “Haar voetjies was ook vir ŉ ruk in gips om dit mooi reguit te hou. Dis egter intussen weer af – sy hou glad nie daarvan nie. Hulle het nou ook vasgestel sy het nie ŉ refluks wat haar elke keer laat opbring nie.” Mienke in die hospitaal. Foto: Facebook. Op Facebook skryf Ryno: “Verna is opgeneem in die een saal, Mienke is in die gang af in die ander saal, ek vind myself in die gang stilstaan, net daar gaan sit ek en bid vir my 2 diamante. Verna hierdie man het jou nog baie meer nodig as wat jy besef, letting go on you is definitief nie op my lys van take nie – en sommer nooit nie. Sterk aan my skat, ek het genuine my sterre los geskrik. Jy moet rus, jy is net ŉ mens, jy moet rus kry.” [sic] ŉ Ooggetuie het vir hom vertel dat Verna by Mienke was toe die voorval plaasgevind het. “Sy het blykbaar net ineengesak. Sy was heeltemal blou; hulle het haar bygekry net voor hulle haar moes skok [met ŉ defibrillator].” Maroela Media het vroeër berig klein Mienke is op 25 Augustus na die hospitaal gehaas toe sy glo aan melk verstik het. Volgens mediese personeel was sy ŉ geruime tyd sonder suurstof. Sy is vir etlike weke in die hoësorgeenheid van ŉ Johannesburgse hospitaal verpleeg. Die gesin het vroeër gevra vir gebede en vertel dat hulle vasklou aan hul geloof. Die Facebook-blad Please Pray for Mienke gee daagliks meer inligting oor Mienke se vordering. Vir meer inligting besoek Please Pray for Mienke op Facebook.